SKRIFTLIG FORESPØRGSEL E-3256/01

af André Brie (GUE/NGL) til Rådet

(23. november 2001)

Om: Bortførte israelske soldaters skæbne

Under henvisning til den voldelige bortførelse af tre israelske soldater for over et år siden (7. oktober 2000), foretaget af Hizbollah-bevægelsen, der er aktiv på libanesisk territorium, og til den tiltagende frygt for, at disse tre soldater ikke længere er i live, bedes Rådet oplyse følgende:

- Hvilke oplysninger har Rådet om dette problem, og hvad har det foretaget sig for at få sådanne oplysninger?

- Hvilke foranstaltninger har Rådet siden truffet på diplomatisk plan for at søge en humanitær løsning på dette problem?

- Hvordan har Rådet reageret, hhv. hvordan har det til hensigt at reagere, på resolutionen fra det israelske parlament af 15. oktober 2001, hvori der indtrængende appelleres til alle regeringer, parlamenter og internationale og civile organisationer til at kæmpe for omgående løsladelse af de tre israelske soldater?

Samlet svarpå skriftlige forespørgsler E-3052/01 og E-3256/01

(18. marts 2002)

Den Europæiske Union er fortsat stærkt bekymret over skikken med at tage gidsler i Mellemøsten. Efter de oplysninger, Rådet har, bortførte Hezbollah den 7. oktober 2000 tre israelske soldater i grænseområdet mellem Israel og Libanon og næsten samtidig en israelsk forretningsmand, som opholdt sig i Europa, idet målet var at opnå frigivelse af libanesere og palæstinensere, som Israel tilbageholder. Israel har for nylig erklæret de tre soldater for døde. Den israelske regering og de bortførte soldaters familier har herefter anmodet om, at ligene udleveres.

Disse sager er blevet rejst af EU's repræsentanter, navnlig den højtstående repræsentant for den fælles udenrigs- og sikkerhedspolitik, Javier Solana, og EU's særlige repræsentant for fredsprocessen i Mellemøsten, hr, Maratinos, over for repræsentanter for regeringerne i landene i Mellemøsten. De vil fortsat udnytte deres regelmæssige kontakter med disse lande til at fortsætte disse bestræbelser, navnlig med hensyn til udlevering af ligene. EU har ikke direkte kontakt med Hezbollah.

Javier Solana modtog den 11. december 2001 de bortførte personers familier og gav tilsagn om at gøre, hvad der stod i hans magt for hurtigt at finde en humanitær løsning.

Israel har på sin side siden 1986 tilbageholdt libanesiske borgere (administrativ frihedsberøvelse), en praksis der kritiseres stærkt af EU, og som er erklæret for ulovlig af Israels højesteret. Israel frigav 10 personer i maj 2000 men tilbagebeholder ifølge Amnesty International stadig 12 libanesere. EU protesterer fortsat kraftigt mod denne praksis. I forbindelse med andet møde i Associeringsrådet EU-Israel (20. november 2001) blev der i EU's erklæring henvist hertil med følgende ordlyd: EU tilkendegiver på ny, at vilkårlige henrettelser uden rettergang og andre krænkelser, bl.a. administrativ frihedsberøvelse , efter dens faste overbevisning er uacceptable og strider mod retsstatsprincippet. EU opfordrer Israels regering til at stoppe denne praksis.

På konferencen for de kontraherende parter i 4. Genève-konvention den 5. december 2001 fastslog Unionen påny, at denne konvention er universel, og understregede, at der ikke kan herske nogen uklarhed om, at den humanitære folkeret skal overholdes af alle parter i en væbnet konflikt.